Eskom: ‘Staatskaping-verslag nie feite’Brian Molefe, Eskom Ngubane het verwys na Madonsela se waarneming rakende “twyfelagtige transaksies” met betrekking tot Molefe en Tegeta, ŉ Gupta-maatskappy. “Die transaksies wat aangegaan is, was heeltemal kommersieel. Eskom betwis die OB se verslag aangesien dit nie op feite gegrond is nie.” Volgens Ngubane het Madonsela niemand van Eskom ondervra tydens haar ondersoek nie. Madonsela het in haar verslag bevind ŉ voorafbetaling van ŉ paar honderd miljoen rand deur Eskom aan Tegeta Resources & Energy vir ŉ tender om steenkool aan die Arnot-kragstasie te verskaf is glo gebruik om die Optimum-steenkoolmyn by Glencore te koop. Madonsela het bevind die transaksie was moontlik korrup, onwettig en kom op vrugtelose en verkwistende uitgawes neer. Madonsela het ook bevind dat Molefe en Ajay Gupta ŉ “gemaklike verhouding” het en verskeie kere in verbinding met mekaar was. Sy het onder meer bevind dat Molefe en Ajay Gupta mekaar tussen Augustus 2015 en Maart vanjaar 58 keer gebel het. Molefe was ook tussen 5 Augustus en 17 November verlede jaar vyf keer in die Saxonwold-omgewing. Madonsela het daarop gewys dat Ajay Gupta verlede jaar in ŉ onderhoud met haar beweer het Molefe is sy “goeie vriend” en dat hy dikwels by die familie se herehuis in Saxonwold kuier. Molefe het Donderdag huilerig ontken dat hy ooit by die herehuis in Saxonwold was. Hy het beweer hy kuier gereeld by ŉ sjebeen in die gebied. Madonsela het ook bevind die Eskom-raad is onbehoorlik aangestel. Ngubane en Molefe het egter albei ontken dat hulle iets verkeerds gedoen het.